ออร์แลนโด (รัฐฟลอริดา)

ออร์แลนโด (อังกฤษ: Orlando; or-LAN-doh) เป็นนครและที่ว่าการเคาน์ตีของเคาน์ตีออเรนจ์ รัฐฟลอริดา สหรัฐอเมริกา นครนี้ตั้งอยู่ในภูมิภาคฟลอริดาตอนกลาง เป็นเมืองที่มีประชากรมากที่สุดเป็นอันดับ 4 ของรัฐ และเป็นเมืองที่ไม่ได้ติดทะเลที่มีประชากรมากที่สุด โดยมีประชากร 307,573 คนจากการสำมะโนประชากรใน ค.ศ. 2020 ส่วนเขตมหานครออร์แลนโดมีประชากรโดยประมาณ 2.67 ล้านคนใน ค.ศ. 2020 ทำให้เป็นเขตมหานครที่ใหญ่เป็นอันดับ 3 ในฟลอริดา และอันดับที่ 22 ในสหรัฐ ออร์แลนโดดึงดูดการท่องเที่ยวและการจัดประชุมด้วยงานกิจกรรมสำคัญและสวนสนุกมากมาย เป็นเมืองที่มีผู้เข้าชมมากที่สุดเป็นอันดับ 4 ในสหรัฐ รองจากนิวยอร์ก, ไมแอมี และลอสแอนเจลิส โดยมีผู้มาเยือนมากกว่า 3.5 ล้านคนใน ค.ศ. 2023 ท่าอากาศยานนานาชาติออร์แลนโดเป็นสนามบินที่พลุกพล่านที่สุดอันดับที่ 7 ในสหรัฐ และอันดับที่ 18 ของโลก สถานที่ท่องเที่ยวที่มีชื่อเสียงระดับโลกสองแห่งในพื้นที่ออร์แลนโด ได้แก่ วอลต์ดิสนีย์เวิลด์รีสอร์ต ซึ่งเปิดโดยบริษัทวอลต์ดิสนีย์ใน ค.ศ. 1971 ตั้งอยู่ห่างจากตัวเมืองออร์แลนโดไปทางตะวันตกเฉียงใต้ประมาณ 21 ไมล์ (34 กิโลเมตร) ในเบย์เลค และยูนิเวอร์แซล ออร์แลนโด รีสอร์ต ซึ่งเปิดใน ค.ศ. 1990 ในฐานะส่วนขยายสำคัญของยูนิเวอร์แซล สตูดิโอ ฟลอริดา และเป็นสวนสนุกเพียงแห่งเดียวที่ตั้งอยู่ภายในเขตเทศบาลนครออร์แลนโด นอกเหนือจากสวนสนุกแล้ว สถานที่ทางวัฒนธรรมที่สำคัญส่วนใหญ่ เช่น พิพิธภัณฑ์ศิลปะออร์แลนโด และศูนย์ศิลปะการแสดง ดร. ฟิลลิปส์ รวมถึงสถานบันเทิงยามค่ำคืน บาร์ และคลับต่าง ๆ ตั้งอยู่ในย่านธุรกิจออร์แลนโด สถานที่ท่องเที่ยวอื่น ๆ เช่น ออร์แลนโดอาย ที่ไอคอนพาร์ค ตั้งอยู่ตามแนวถนนอินเตอร์เนชันแนลไดรฟ์ นครนี้ยังเป็นหนึ่งในเมืองที่วุ่นวายที่สุดสำหรับการจัดประชุมในอเมริกา โดยมีศูนย์ประชุมเคาน์ตีออเรนจ์ซึ่งเป็นสถานจัดนิทรรศการที่ใหญ่เป็นอันดับ 2 ในสหรัฐ ออร์แลนโดมักถูกเชื่อมโยงกับมหาวิทยาลัยเซ็นทรัลฟลอริดา ซึ่งเป็นหนึ่งในมหาวิทยาลัยที่ใหญ่ที่สุดในสหรัฐ สโมสรกีฬาอาชีพในลีกหลักของเมือง ได้แก่ ออร์แลนโด แมจิก (NBA) และสโมสรฟุตบอลออร์แลนโดซิตี (MLS) ภูมิอากาศ ตามการแบ่งเขตภูมิอากาศแบบเคิพเพิน ออร์แลนโดมีลักษณะภูมิอากาศแบบอบอุ่นชื้นกึ่งเขตร้อน โดยแบ่งเป็นสองฤดูกาลหลัก ๆ เช่นเดียวกับพื้นที่ทางภาคใต้ของสหรัฐ ได้แก่ฤดูฝน กินเวลาตั้งแต่เดือนพฤษภาคมไปจนถึงตุลาคม (ตรงกับฤดูเฮอริเคนของแอตแลนติก) และฤดูแล้ง กินเวลาตั้งแต่เดือนพฤศจิกายนไปจนถึงเมษายน เดือนกรกฎาคมและสิงหาคมจะเป็นช่วงที่ร้อนที่สุดของปี อุณหภูมิเฉลี่ยระหว่าง 23-33 องศาเซลเซียส ขณะที่เดือนมกราคมเป็นช่วงที่เย็นที่สุดของปี อุณหภูมิเฉลี่ยระหว่าง 10-22 องศาเซลเซียส ออร์แลนโดมีปริมาณหยาดน้ำฟ้ารวมทั้งปีประมาณ 1,300 มิลลิเมตร โดยมีฝนตกเฉลี่ย 121 วันต่อปี ส่วนใหญ่ฝนตกชุกตั้งแต่เดือนมิถุนายนไปจนถึงกันยายน อ้างอิง แหล่งข้อมูลอื่น เว็บไซต์ทางการ The Economic Contribution of Conventions: The Case of Orlando, Florida